Predkladacia správa

Ministerstvo zdravotníctva Slovenskej republiky na základe § 8 ods. 6 a 9 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 257/2017 Z. z. predkladá návrh nariadenia vlády Slovenskej republiky, ktorým sa mení nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení neskorších predpisov ako iniciatívny materiál. 

Navrhovaná úprava sa predkladá v záujme úpravy výšky úhrad z verejného zdravotného poistenia za poskytovanie zdravotnej starostlivosti ambulanciami pohotovostnej služby v nadväznosti na zmeny vyplývajúce z legislatívy, ktoré sa premietajú do zvýšenia mzdového ohodnotenia zdravotníckych pracovníkov slúžiacich v ambulanciách pohotovostnej služby. 

Cieľom navrhovaného nariadenia je upraviť výšku úhrad pre ambulancie pohotovostných služieb z prostriedkov verejného zdravotného poistenia za poskytovanie zdravotnej starostlivosti v týchto ambulanciách tak, aby sa zabezpečilo primerané finančné krytie ekonomicky oprávnených nákladov v položke osobné náklady u poskytovateľov zdravotnej starostlivosti, aby mohli plniť svoju funkciu v požadovanej kvalite a na adekvátnej úrovni.

Návrh nariadenia obsahuje zvýšenie maximálnych a pevných úhrad z prostriedkov verejného zdravotného poistenia pre ambulanciu zubno-lekárskej pohotovostnej služby a pre ambulanciu pevnej ambulantnej pohotovostnej služby. 

Návrh nariadenia je v súlade s Európskou chartou miestnej samosprávy.

Návrh nariadenia vlády sa predkladá na skrátené medzirezortné pripomienkové konanie podľa čl. 14 ods. 7 Legislatívnych pravidiel vlády Slovenskej republiky so skrátenou lehotou na uplatnenie pripomienok v trvaní siedmich pracovných dní. Skrátenie lehoty je odôvodnené potrebou zabezpečiť včasné prijatie nariadenia vlády a vytvorenie právnych podmienok na úpravu výšky úhrad za poskytovanie zdravotnej starostlivosti v ambulanciách pohotovostných služieb z prostriedkov verejného zdravotného poistenia s účinnosťou od 1. januára 2027. Potreba prijatia navrhovanej právnej úpravy vyplýva zo zvýšenia osobných nákladov poskytovateľov zdravotnej starostlivosti prevádzkujúcich ambulancie pohotovostných služieb v nadväznosti na úpravu minimálnych mzdových nárokov zamestnanca a základnej zložky mzdy zdravotníckeho pracovníka. Uvedené skutočnosti si vyžadujú včasnú úpravu výšky úhrad tak, aby bolo zabezpečené primerané finančné krytie ekonomicky oprávnených nákladov poskytovateľov zdravotnej starostlivosti.

